এসিড ছুঁড়ে নানী ও নাতনীর শরীর ঝলসে দেয়ার অপারাধে এক ব্যক্তিকে ফাঁসিতে ঝুলিয়ে মৃত্যুদন্ড এবং নগদ ১ লক্ষ টাকা জরিমানা করা হয়েছে। দন্ডদেশপ্রাপ্ত আসামীর কাছ থেকে আদায়কৃত জরিমানার অর্থ জেলা প্রশাসকের মাধ্যমে এসিড সন্ত্রাসের শিকার নানী ও নাতনীর চিকিৎসা ব্যয় করা হবে বলে মামলার রায়ে উল্লেখ করা হয়েছে। আজ রোববার দুপুর ১২ টার  দিকে কুড়িগ্রামস্থ এসিড অপরাধ দমন ট্রাইবুনালর বিচারক জেলা ও দায়রা জজ সাজেদুল করিম এক জনাকীর্ণ আদালতে দন্ডাদেশপ্রাপ্ত আসামীর উপস্থিতিতে এ রায় ঘোষণা করেন।    মৃত্যু দন্ডাদেশ প্রাপ্ত আসামী হচ্ছেন আব্দুর রাজ্জাক। সে কুড়িগ্রামের ভুরুঙ্গামারী উপজেলার খামার আন্ধারীর ঝাড় এলাকার মৃত বাহার উদ্দিনের পুত্র। মামলার সংক্ষিপ্ত বিবরণে জানা গেছে- গত ১৪ নভেম্বর১০ তারিখে রাত ৩ টার দিকে মৃত্যুদন্ডাদেশ প্রাপ্ত আসামী আব্দুর রাজ্জাক তার বাড়ির পাশ্ববর্তী শশুর বাড়ীতে থাকা স্ত্রী হালিমাকে এসিড ছুঁড়তে যায়। এসময় স্ত্রী  ভেবে স্বামী আব্দুর রাজ্জাক ঘরের বেড়া ফাঁক করে এসিড ছুঁড়লে সেই নিক্ষিপ্ত এসিডে শাশুড়ি জরিনা (৬০) এবং তার সাথে ঘুমিয়ে থাকা নাতনী খুশির (৪ বছর) শরীর ঝলসে যায়। এব্যাপারে স্ত্রী হালিমার ভাই শাহিন আলম বাদী হয়ে ঘটনার পাঁচ দিন পর গত ১৯ নভেম্বর১০ তারিখে ভুরুঙ্গামারী থানায় একটি মামলা দায়ের করে। মামলার তদন্তকারী পুলিশ কর্মকর্তা ভুরুঙ্গামারী থানার তৎকালীন সেকেন্ড অফিসার এসআই আব্দুর রাজ্জাক টাঙ্গাইল থেকে আসামী রাজ্জাককে গ্রেফতার করেন। এছাড়াও তদন্তকারী পুলিশ কর্মকর্তা আব্দুর রাজ্জাক অতি দ্রুত সময়ের মধ্যে ২০০২ সালের  এসিড অপরাধ দমন আইনের ৫ এর (ক) ধারায় আসামীর বিরুদ্ধে অভিযোগ সংশ্লিষ্ট আদালতে দাখিল করেন। আদালত ১৪ কার্য দিবসে ২০ জন স্বাক্ষীর মধ্যে ১৮ জন স্বাক্ষীর স্বাক্ষ্য গ্রহন শেষে আজ দুপুরে মামলার রায় ঘোষণা করে। রাষ্ট্র পক্ষে মামলাটি পরিচালনা করেন পিপি এ্যাড. আব্রাহাম লিংকন এবং আসামী পক্ষে মামলাটি পরিচালনা করেন এ্যাড. ইদ্রিস আলী।    এদিকে- এসিড সন্ত্রাসের শিকার নানী জরিনা ও নাতনী খুশি এখনো ঢাকাস্থ এসিড সারভাইর্ভস ফাউন্ডেশনে চিকিৎসাধীন রয়েছে। এ ফাউন্ডেশন তাদের চিকিৎসা বাবদ ইতোমধ্যে ১০ লক্ষাধিক টাকা ব্যয় করেছে।